                 Αυτοαντίληψη 

Οι περισσότεροι ερευνητές, θεωρούν την αυτοαντίληψη ως το μέρος του εαυτού που ενέχει θέση αντικειμένου (me) και την ορίζουν ως το σύνολο των πεποιθήσεων και στάσεων που διαμορφώνει το άτομο για τον εαυτό του (Burns 1979). Σε γενικές γραμμές με τον όρο αυτοαντίληψη (self concept) εννοούμε τον τρόπο με τον οποίο ένα άτομο αντιλαμβάνεται τον εαυτό του. Πιο αναλυτικά ο Φλουρής (2002), συνοψίζοντας τους συναφείς ορισμούς την προσδιορίζει ως εξής: σήμερα με τον όρο αυτοαντίληψη εννοούμε την στάση, τη γνώμη, την ιδέα που σχηματίζει ένα άτομο για το πρόσωπό του, μέσα από τη διαδικασία της αλληλεπίδρασης του με τους άλλους. Με άλλα λόγια, η αυτοαντίληψη περιλαμβάνει τις αξιολογικές κρίσεις που κάνει ένα άτομο για το πρόσωπό του, με βάση τις οποίες διαμορφώνει απόψεις για το κατά πόσο θεωρεί ικανό τον εαυτό του, σημαντικό, επιτυχημένο, αξιόλογο ή του προσδίδει άλλες ιδιότητες και αναπτύσσει θετικές ή αρνητικές στάσεις απέναντι στις διάφορες πτυχές της προσωπικότητας του. Ο βαθμός της αυτοαντίληψης του καθενός είναι συνάρτηση της ικανότητας του να αξιολογεί τις προσωπικές του εμπειρίες, από το ένα μέρος και της ποιότητας των κοινωνικών σχέσεων που αναπτύσσει με τους συνανθρώπους του από την άλλη (Φλουρής, 2002).

Γενικότερα όλο και περισσότερο οι μελετητές συμφωνούν ότι η αυτοαντίληψη περιλαμβάνει γνωστικά, συναισθηματικά στοιχεία και τάσεις συμπεριφοράς. Ο Burns (1982), θεωρεί ότι η αυτοαντίληψη περιλαμβάνει δύο πτυχές – συνιστώσες, την περιγραφική – γνωστική (αυτοαντίληψη ή αυτοεικόνα) και την αξιολογική – συναισθηματική (αυτοεκτίμηση).

Η αυτοαντίληψη, δηλαδή η γνωστική συνιστώσα της έννοιας του εαυτού, αντιπροσωπεύει μια δήλωση, μια πεποίθηση ή μια περιγραφή του ατόμου για τον εαυτό του, ανεξάρτητα από το εάν η γνώση είναι σωστή ή λανθασμένη, βασισμένη σε αντικειμενικά στοιχεία ή σε υποκειμενική γνώση. Σύμφωνα με αυτή τη θεώρηση οι αυτοαντιλήψεις και πεποιθήσεις αυτές, συνδυάζουν τρεις πτυχές του εαυτού: τον πραγματικό εαυτό, τον ιδανικό εαυτό και το δεοντικό εαυτό. Ο «πραγματικός εαυτός» υποδηλώνει τα χαρακτηριστικά και τις ιδιότητες που το άτομο αποδίδει στον εαυτό του. Ο «ιδανικός εαυτός», αναφέρεται στα χαρακτηριστικά που θα ήθελε το άτομο να έχει, το πώς ιδανικά θα ήθελε να είναι. Τέλος, ο «δεοντικός ευατός», ο εαυτός όπως θα έπρεπε να είναι, περιέχει τα χαρακτηριστικά που το άτομο πιστεύει ότι θα έπρεπε να έχει και αντικατοπτρίζει πολιτιστικές αξίες και ηθικούς κανόνες (Higgins, 1987). Καθένας από τους τρεις αυτούς εαυτούς μπορεί να γίνει αντιληπτός με διαφορετικό τρόπο από το ίδιο το άτομο και με διαφορετικό τρόπο από τους άλλους. 

Αυτός ο πρακτικά απεριόριστος αριθμός τρόπων, με τους οποίους κάθε άτομο αντιλαμβάνεται τον εαυτό του, αποτελούν γνωστική συνιστώσα της έννοιας του εαυτού δηλαδή την αυτοαντίληψη (Μακρή, 2001). Αλλά περιλαμβάνει εν μέρει και την ενσωμάτωση της στάσης των σημαντικών Άλλων για μας (Τσιάντης, 2000). Επομένως η αυτοαντίληψη συνιστά ένα σχήμα γνώσης και είναι το αποτέλεσμα αυτό αναφορών και του συνόλου των αναφορών που το άτομο λαμβάνει για τον εαυτό του από τους ανθρώπους του περιβάλλοντός του (Kinch, 1963).

Η θετική ή αρνητική αντίληψη που έχει ο άνθρωπος για τον εαυτό του εξαρτάται από αυτό που θέτει ως ιδανικό εαυτό, εξαρτάται δηλαδή από το πόσο πολύ ο πραγματικός εαυτός, πλησιάζει τον ιδανικό εαυτό.
Αυτοαντίληψη και Αυτοεκτίμηση  

Πολλοί ερευνητές θεωρούν την αυτοαντίληψη συνώνυμη με την αυτοεκτίμηση. Άλλοι τονίζουν ότι, παρά τη σαφή σχέση αλληλεξάρτησης ανάμεσα στην αυτοεκτίμηση και στην αυτοαντίληψη οι δυο όροι είναι απαραίτητο να διαφοροποιούνται.

Η αυτοεκτίμηση, μπορεί να θεωρηθεί ότι αποτελεί τη συναισθηματική πλευρά της αυτογνωσίας και δείχνει το βαθμό στον οποίο το άτομο αποδέχεται και επιδοκιμάζει τον εαυτό του, ενώ η αυτοαντίληψη αντιπροσωπεύει τη γνωστική της πλευρά. Ο όρος αυτοαντίληψη χρησιμοποιείται για να υποδηλώσει τα γνωστικά σχήματα που διαμορφώνει το άτομο για τον εαυτό του, ενώ ο όρος αυτοεκτίμηση αναφέρεται στην αυτό αξιολόγηση που κάνει το άτομο. 

Ο Coopersmith (1967), όρισε την αυτοεκτίμηση ως την αξιολόγηση που κάνει το άτομο για τον εαυτό του, η οποία εκφράζει επιδοκιμασία ή αποδοκιμασία και υποδεικνύει το βαθμό στον οποίο το άτομο πιστεύει ότι είναι  όμορφο, ικανό, σημαντικό, πετυχημένο και άξιο. 

Ο  Rosenberg (1979) όρισε την αυτοεκτίμηση ως τη θετική ή την αρνητική στάση απέναντι στον εαυτό. Η υψηλή αυτοεκτίμηση, σύμφωνα με τον ίδιο, χαρακτηρίζει το άτομο που εκτιμά, σέβεται και θεωρεί άξιο τον εαυτό του, ενώ η χαμηλή αυτοεκτίμηση, υπονοεί περιφρόνηση, αυτό απόρριψη, έλλειψη ικανοποίησης από τον εαυτό του και έλλειψη αυτοσεβασμού. 

Συμπερασματικά, οι δυο έννοιες αυτοαντίληψη και αυτοεκτίμηση, παρά τα στοιχεία που τις διαφοροποιούν, βρίσκονται σε μια συνεχή αλληλεπίδραση και πολλές φορές λειτουργούν συμπληρωματικά. 

Πάρα πολλές έρευνες δείχνουν ότι η αυτοεκτίμηση συνδέεται άμεσα με την θετικότητα ή μη των αντιλήψεων για τον εαυτό. Ο Rosenberg (1965, 1979) στήριξε τη θεωρία του σε μια υπόθεση αλληλεπίδρασης κατά την οποία η εκτίμηση του ατόμου για συγκεκριμένο τομέα της αυτοαντίληψης του, επηρεάζει την αυτοεκτίμηση του ανάλογα με το αν είναι υψηλή ή χαμηλή και με την αξία που έχει ο τομέας αυτός για το άτομο. 

Σε έρευνες τους οι Tesser  & Tesser  (1998) και ο Cambell (1993),  βρήκαν ότι η χαμηλή αυτοαντίληψη σε ένα τομέα που θεωρείται από το άτομο σημαντικός, συνιστά απειλή για την αυτοεκτίμηση του.

Μια ανασκόπηση της διεθνούς βιβλιογραφίας αποκαλύπτει ότι μεταξύ των επιμέρους τομέων της αυτοαντίληψης, την ισχυρότερη συνάφεια με την αυτοεκτίμηση φαίνεται να την έχουν οι τομείς της φυσικής εμφάνισης και των σχέσεων με τους συνομηλίκους (Μακρή – Μπότσαρη, 2001). 
      Αυτοαντίληψη και Φυσική εμφάνιση 

Αν θέλαμε να εστιάσουμε στο θέμα της φυσικής εμφάνισης θα επισημαίναμε ότι η  αντίληψη  που έχει το ο καθένας για τη γενική του αυτοεικόνα θα επηρεάζει και την εικόνα που έχει για τη φυσική του εμφάνιση. Αν δηλαδή κάποιος  έχει γενικά μια χαμηλή αυτοαντίληψη σε σχέση με τις ικανότητές του και τα χαρακτηριστικά του γνωρίσματα,  θα πιστεύει τότε  ότι υστερεί και ως προς τη φυσική του εμφάνιση (νομίζει ότι δεν έχει καλή εξωτερική εμφάνιση, δεν έχει ωραίο πρόσωπο , δεν έχει καλή σωματική διάπλαση(ωραίο σώμα)  και εικόνα σώματος, , δεν έχει καλό ύψος και βάρος, δε διαθέτει αθλητικές ικανότητες και δε μπορεί να τα καταφέρει σε σπορ και γενικά αθλητικές δραστηριότητες. Επίσης θα πιστεύει πως οι άλλοι είναι ικανότεροι, εξυπνότεροι , χαρισματικοί αλλά και ομορφότεροι με άρτιο και ιδανικό σώμα και αθλητικές δεξιότητες. 

 Αντίθετα αν ο άλλος έχει υψηλή αυτοαντίληψη για τις ικανότητές του και τα ατομικά του χαρακτηριστικά θα έχει πολύ θετική άποψη και για τη φυσική-εξωτερική του εμφάνιση και τις αθλητικές του ικανότητες. Η άποψή του αυτή , ενδέχεται να μη στηρίζεται στην πραγματικότητα και να μην έχει αντικειμενικές βάσεις , αλλά να πηγάζει  από τη μεγάλη αυτοπεποίθηση που διαθέτει και τον οδηγεί στην υπερεκτίμηση των ικανοτήτων του και στην προβολή  των συνολικών του χαρακτηριστικών. Τα άτομα αυτά συνήθως πιστεύουν ότι υπερτερούν σε πολλές κατηγορίες ικανοτήτων(γνωστικές, σωματικές , αθλητικές κ.α.),  έχουν  μεγάλη εμπιστοσύνη και γενικά θετική στάση για τον εαυτό τους , αισθάνονται ότι αξίζουν πολύ , ενώ συχνά αντιμετωπίζουν τους άλλους υποδεέστερα και «αφ’ υψηλού» θεωρώντας ότι απέχουν σημαντικά σε σχέση με τους ίδιους.
Αυτή η εικόνα που έχουμε για τον εαυτό μας (αυτοαντίληψη) είναι επόμενο να επηρεάζει και την εικόνα που διαμορφώνουμε για τους άλλους. Ο προσωπικός τρόπος σκέψης και αντίληψης του καθενός για τον εαυτό του, ο βαθμός επίγνωσης των ικανοτήτων και δεξιοτήτων, αλλά και των αδυναμιών και ελλείψεών του, αποτελεί κριτήριο για τον τρόπο που αντιλαμβάνεται και αξιολογεί τους άλλους. Για παράδειγμα, κάποιος έχοντας ανώτερη ιδέα για τον εαυτό του, μεγάλη εμπιστοσύνη στις δυνατότητές του, αυτό θα σημαίνει ταυτόχρονα ότι τοποθετείται υψηλά στην ιεραρχία μέσα σε μια ομάδα ανθρώπων και εύκολα θα δει τους άλλους υποτιμητικά ως υποδεέστερους και κατώτερους σε σχέση με τον ίδιο. Αντίθετα, κάποιος άλλος με χαμηλή αυτοαντίληψη, θεωρεί ότι μειονεκτεί σε σχέση με τους άλλους, τους οποίους τους αντιμετωπίζει ως ικανότερους και εύκολα μπορεί να επηρεαστεί και να τους εμπιστευθεί. Υπάρχουν περιπτώσεις π.χ. που κάποιος με αυστηρούς κώδικες και ηθικές αρχές αντιλαμβάνεται και αξιολογεί τους γύρω του με τα ίδια αυστηρά κριτήρια, που έχει θέσει ο ίδιος για τον εαυτό του. Σε διαφορετική περίπτωση κάποιος άλλος με πιο χαλαρές αρχές και μεγαλύτερα όρια και περιθώρια στην ατομική του συμπεριφορά, η εικόνα που σχηματίζει για τους άλλους θα είναι κι αυτή ανάλογη.  

Το ζητούμενο είναι να υπάρχει σταδιακά μια σωστή και αντικειμενική αντίληψη του εαυτού με βαθμιαία επίγνωση των δυνατοτήτων και των ικανοτήτων αλλά και των μειονεκτημάτων και των ελλειμμάτων. Αυτό θα οδηγήσει το άτομο σε μια διαδικασία και προσπάθεια βελτίωσης,  επαναπροσδιορισμού   και αναδόμησης τόσο σε εσωτερικό όσο και σε εξωτερικό επίπεδο. Να θέσει στόχους , να διαφοροποιηθεί η εικόνα  που έχει για αυτόν και να προκύψουν νέα ερεθίσματα που θα ενισχύσουν τα κίνητρά του. Με την  καλύτερη αυτοαντίληψη θα  κινητοποιηθεί ώστε να καλλιεργήσει 

περισσότερο υπάρχουσες δυνατότητες , να αποκτήσει νέες δεξιότητες , να διορθώσει ότι αυτός κρίνει ότι μπορεί να διορθωθεί και γενικά να προβεί σε μια σειρά ενεργειών που θα του επιφέρουν μια εσωτερική ισορροπία και εξωτερική αρμονία. Στα πλαίσια αυτής της προσπάθειας ,μπορούν , ενδεχομένως να ενταχθούν και οι  οποιεσδήποτε παρεμβάσεις, φροντίδες, περιποιήσεις που αφορούν στην εικόνα ασώματος , προσώπου και γενικά εξωτερικής εμφάνισης. 
  Η Ψυχοπαθολογία αποτελεί το αντικείμενο όχι μόνο της Κλινικής Ψυχολογίας αλλά και άλλων επιστημονικών και επαγγελματικών κλάδων. Σ’ αυτούς όμως κεντρική θέση κατέχει η Ψυχιατρική. Τόσο ο ψυχίατρος όσο και ο κλινικός ψυχολόγος έχουν ειδικά εκπαιδευθεί, από διαφορετική αφετηρία ο καθένας, στη θεωρία και στην πράξη της διάγνωσης, της πρόληψης και της θεραπείας των ψυχικών διαταραχών. Και οι δύο εργάζονται σε διαγνωστικά και θεραπευτικά κέντρα –ιατροπαιδαγωγικούς σταθμούς, συμβουλευτικά κέντρα, κλινικές, νοσοκομεία– ως ειδικοί σε θέματα ψυχοπαθολογίας και ψυχικής υγιεινής. Κύρια διαφορά μεταξύ ψυχιάτρου και κλινικού ψυχολόγου είναι ότι ο ψυχίατρος έχει το δικαίωμα ως γιατρός να κάνει χρήση και βιολογικών - ιατροφαρμακευτικών μεθόδων διάγνωσης και θεραπείας των ψυχικών διαταραχών, ενώ ο κλινικός ψυχολόγος περιορίζεται αποκλειστικά και μόνο στις ψυχολογικές μεθόδους, τις  ψυχοθεραπείες.

    Τι είναι ψυχική διαταραχή

Οι ψυχικές διαταραχές αποτελούν μια σειρά διαταραχών που επηρεάζουν το συναίσθημα, τη σκέψη, τη συμπεριφορά, τη λειτουργικότητα, την ποιότητα ζωής και εντέλει την ψυχική υγεία του ατόμου. Η έννοια διαταραχή θα μπορούσε να οριστεί ως ένα σύνολο προβλημάτων, τα οποία έχουν ως αποτέλεσμα την πρόκληση σημαντικής δυσκολίας, δυσφορίας, βλάβης και / ή ταλαιπωρίας στην καθημερινή ζωή ενός ατόμου.

Διαφορές Νεύρωσης-Ψύχωσης
  Οι νευρώσεις είναι ελαφράς μορφής ψυχικές διαταραχές που κύριο χαρακτηριστικό τους είναι το υπερβολικό άγχος, μια διαρκής έντονη εσωτερική ανησυχία.     Οι νευρώσεις δεν αποδιοργανώνουν την προσωπικότητα. Το νευρωτικό άτομο (σε αντίθεση με το ψυχωσικό) διατηρεί την επαφή του με την πραγματικότητα, έχει σαφή επίγνωση της θέσης στην οποία βρίσκεται, δεν εμφανίζει ψευδαισθήσεις και, παρά τη διαταραχή, διατηρεί ένα επίπεδο λειτουργικότητας μέσα στην καθημερινότητά του.
1. ΝΕΥΡΩΣΕΙΣ
 Κύριο χαρακτηριστικό των νευρώσεων είναι το άγχος και πώς αυτό εσωτερικεύεται και εκδηλώνεται στη συμπεριφορά του ατόμου. Το υπερβολικό άγχος φέρνει εσωτερική ανησυχία, εκνευρισμό, φόβο, ακόμη και τον πανικό. Το νευρωτικό άτομο αδυνατεί να πάρει αποφάσεις για σημαντικά θέματα της καθημερινότητάς του και συχνά δυσκολεύεται να διατηρήσει διαπροσωπικές σχέσεις, αποφεύγει να συζητάει ορισμένα θέματα ή και να πλησιάζει συγκεκριμένους χώρους και αντικείμενα. Συνήθεις νευρώσεις: αγχώδεις διαταραχές (διαταραχή πανικού), φοβίες, ψυχαναγκαστική διαταραχή, διαταραχή μετά από ψυχοτραυματικό στρες.

Το νευρωσικό άτομο  αφού δε χάνει την επαφή με την πραγματικότητα (όπως συμβαίνει με τα ψυχωσικά άτομα), συνεχίζει να συμμετέχει και να δρα στην επαγγελματική και κοινωνική ζωή, αλλά αδιάλειπτα νιώθει μπροστά σε ορισμένες ιδέες ή καταστάσεις μια εσωτερική ένταση, εκνευρισμό, συναισθήματα ενοχής, φόβο κ.λπ. Υποφέρει από συναισθήματα ανεπάρκειας και κατωτερότητας, δείχνει δυσκαμψία στη σκέψη, αδυνατεί να πάρει αποφάσεις για σημαντικά θέματα της ζωής κ.λπ. Οι εκδηλώσεις αυτές συνοδεύονται και από νευροφυτικές διαταραχές (ταχυπαλμία, ωχρότητα, επιγαστρικό πόνο, αϋπνία). Για να μη βιώνει τις δυσάρεστες αυτές συνέπειες, το νευρωσικό άτομο αποφεύγει π.χ. να συζητάει ορισμένα θέματα ή να πλησιάζει ορισμένα αντικείμενα και χώρους κ.λπ. Το νευρωσικό άτομο αναγνωρίζει ότι πρόκειται για παράλογες εκδηλώσεις, όμως η επιστράτευση της λογικής δε φέρει κανένα ουσιαστικό αποτέλεσμα. Το άτομο ανακουφίζεται μόνο όταν απομακρυνθεί από τις γενεσιουργές συνθήκες. Οι νευρώσεις είναι η πιο κοινή μορφή παθολογικής συμπεριφοράς και πρωτοεκδηλώνονται κυρίως κατά την εφηβική και την πρώτη ώριμη ηλικία (ως το 35ο έτος). Οι πιο συνήθεις μορφές νευρώσεων είναι:
α) Αγχώδης νεύρωση: Χαρακτηρίζεται από έναν αόριστο, αιωρούμενο και γενικευμένο φόβο που μπορεί να ενταθεί ως τον πανικό. Το άτομο με αγχώδη νεύρωση παρουσιάζει αδυναμία να συγκεντρωθεί, αϋπνία, υπερκινητικότητα, μυϊκή υπερένταση, θυμική καταπόνηση κ.λπ.

β) Φοβίες: Χαρακτηρίζονται από έντονο φόβο, μπροστά σε ορισμένα ερεθίσματα - καταστάσεις, ο οποίος όμως φόβος δεν προέρχεται από πραγματική αιτία. Στην αγοραφοβία π.χ. το άτομο νιώθει φόβο όταν βρεθεί μέσα στο πλήθος –όταν π.χ. μπει στο γεμάτο λεωφορείο–, ενώ το ίδιο συγχρόνως ομολογεί ότι δε διατρέχει, από την παρουσία των επιβατών αυτών, κανέναν συγκεκριμένο κίνδυνο. Μορφές φοβίας είναι η ακροφοβία, η αγοραφοβία, η μονοφοβία, η κλειστοφοβία, η μυσοφοβία, η νυκτοφοβία, η ζωοφοβία, η πυροφοβία κ.λπ. Η φοβία θα μπορούσε να θεωρηθεί ότι είναι κάτι ενδιάμεσο ανάμεσα στο φόβο και το άγχος. Ο φόβος είναι αντίδραση σε κάποιο συγκεκριμένο και πραγματικό κίνδυνο. Το άγχος είναι κι αυτό φοβική αντίδραση, αλλά προς κάποιον ακαθόριστο, υποτιθέμενο κίνδυνο. Η φοβία είναι κι αυτή φοβική αντίδραση, που εκδηλώνεται όμως μόνο προς ένα ορισμένο συγκεκριμένο είδος ερεθισμάτων - καταστάσεων όπως είναι ο κλειστός χώρος, το ύψος κ.λπ. (ως προς αυτό μοιάζει με το φόβο), αλλά είναι αδικαιολόγητος - παθολογικός φόβος, γιατί οι καταστάσεις αυτές δεν αποτελούν, αυτές καθεαυτές, πραγματική απειλή (ως προς αυτό μοιάζει με το άγχος).

γ) Νευρωσική κατάθλιψη: Χαρακτηρίζεται από υπερβολική ευαισθησία σε δυσάρεστα γεγονότα, η οποία δημιουργεί βαθιά και παρατεταμένη απελπισία. Ασφαλώς, όλα τα άτομα νιώθουν, μπροστά σε κάθε προσωπική αποτυχία ή απώλεια, κάποια στενοχώρια και θλίψη. Γρήγορα όμως την ξεπερνούν. Αντίθετα τα νευρωσικά άτομα και σε μικρότερες κακοτυχίες δείχνουν έντονη μελαγχολική κατάθλιψη, την οποία δύσκολα ξεπερνούν.

δ) Ιδεοψυχαναγκαστική νεύρωση: Χαρακτηρίζεται από έμμονες ιδέες και επίμονη επανάληψη, κατά τρόπο λειτουργικό, μιας σειράς στερεοτυπικών ενεργειών. Ένα άτομο με ιδεοψυχαναγκαστικές τάσεις π.χ. μπορεί να ελέγχει επανειλημμένα αν έχει κλειδώσει ή όχι την πόρτα (τρέλα της αμφιβολίας), να έχει την έμμονη ιδέα ότι σε μια ορισμένη ηλικία θα πεθάνει κ.λπ.

ε) Υποχονδρίαση: Χαρακτηρίζεται από διαρκή ενασχόληση με θέματα σωματικής υγείας. Το άτομο με υποχονδρίαση δείχνει υπερβολική ευαισθησία στην παρουσία ακόμη και του πιο ασήμαντου σωματικού συμπτώματος, κατατρύχεται συνεχώς από το φόβο ότι είναι άρρωστο και αναζητά εναγωνίως τρόπους να προλάβει το χειρότερο.

στ) Ψυχοσωματικές διαταραχές: Αυτές περιλαμβάνουν οργανικά συμπτώματα, π.χ. πονοκεφάλους, στομαχόπονους, άσθμα, έλκος, ζαλάδες κ.λπ., που γενεσιουργό τους αίτιο είναι κάποιο ψυχολογικό πρόβλημα. Πρόκειται για σωματοποιητικές διεργασίες –οργανονευρώσεις– που κύριο στοιχείο τους είναι ο πόνος.
ζ) Υστερική νεύρωση: Σε βαριές περιπτώσεις έχει ως αποτέλεσμα την εκδήλωση σοβαρών σωματικών συμπτωμάτων, όπως ολική ή μερική αχρηστία των αισθητηρίων οργάνων ή μελών του σώματος, χωρίς όμως να υπάρχει αντίστοιχη οργανική βλάβη. Οι συνηθέστερες μορφές υστερίας είναι η υστερική τύφλωση, η υστερική κώφωση, η υστερική αλαλία, οι υστερικές παραλύσεις, η υστερική αμνησία, η υστερική ανοσμία, η υστερική ανορεξία κ.ά.

2) ΨΥΧΩΣΕΙΣ
  Οι ψυχώσεις είναι οι πιο βαριές μορφές ψυχικών διαταραχών. Είναι το είδος των ψυχικών παθήσεων που βρίσκεται κοντά σ’ αυτό που ο κοινός άνθρωπος αποκαλεί «τρέλα» γιατί χαρακτηρίζεται από τις πιο ακραίες και δραματικές ψυχοπαθολογικές αποκλίσεις. Οι ψυχωσικές διαταραχές παίρνουν ποικίλες μορφές. Κοινό χαρακτηριστικό των διαφόρων αυτών μορφών είναι ότι το άτομο έχει χάσει την επαφή με την πραγματικότητα. (δηλαδή η ικανότητα να αντιλαμβάνεται, να επεξεργάζεται και να αντιδρά κανείς με προσαρμοστικό τρόπο στα περιβαλλοντικά ερεθίσματα) σε τέτοιο βαθμό που το άτομο δεν μπορεί να λειτουργήσει στην καθημερινότητά του. 

 Διεγείρεται περισσότερο από εσωτερικές καταστάσεις, υπακούει σε μια εξωπραγματική λογική και ζει στο δικό του κόσμο. Παρουσιάζει ένα είδος νοητικής σύγχυσης και συχνά οι συναισθηματικές του αποκρίσεις είναι απρόσφορες - ανορθόδοξες. Έχει ελάχιστη ή καμία επίγνωση της φύσης και της σοβαρότητας της πάθησής του. Δεν μπορεί ν’ ανταποκριθεί στις επαγγελματικές και κοινωνικές απαιτήσεις. Επίσης, επειδή συχνά είναι επικίνδυνος για τον εαυτό του και για τους άλλους, απαιτεί εγκλεισμό και περίθαλψη σε ψυχιατρική κλινική.

  Οι ψυχώσεις διακρίνονται σε α) οργανικές (έχουν διαγνωσμένο οργανικό αίτιο – εγκεφαλικό τραύμα, ορμονικές διαταραχές) και τέτοιες είναι οι γεροντικές άνοιες, αλκοολικές ψυχώσεις κ.ά. και σε β) λειτουργικές, όσες δηλαδή δεν έχουν σαφώς διαγνωσμένη οργανική αιτία, ιστοπαθολογική αλλοίωση και επομένως μπορούν να αποδοθούν σε ψυχοκοινωνικά αίτια.

  Οι συνηθέστερες μορφές ψυχώσεων είναι:
α) Σχιζοφρένεια: Περιλαμβάνει ομάδα ψυχοπαθολογικών εκδηλώσεων που χαρακτηρίζονται από διαταραχές στη σκέψη, στο συναίσθημα και στην κινητική - πραξιακή συμπεριφορά. Οι διαταραχές στη σκέψη συνίστανται σε μεταβολή του τρόπου σχηματισμού των εννοιών και των κρίσεων που οδηγούν σε παρερμηνείες της πραγματικότητας και σε διαταραχή της αντίληψης δηλ. παραγωγή ψευδαισθήσεων μερικές φορές (π.χ. ο ασθενής ακούει φωνές, βλέπει οράματα κ.ά.) και αλλόκοτων παραληρημάτων (π.χ. νομίζει ότι είναι ήδη νεκρός, ότι ζωύφια περνούν κάτω από το δέρμα του κ.ά.). Οι διαταραχές στο συναίσθημα περιλαμβάνουν αμφιθυμικές καταστάσεις (π.χ. ο ασθενής αγαπάει και μισεί ταυτόχρονα με την ίδια ένταση το ίδιο πρόσωπο), υποτονικό θυμικό (ο ασθενής π.χ. μένει απαθής, αδιάφορος μπροστά στα διάφορα συγκινησιογόνα ερεθίσματα, ούτε χαίρεται ούτε λυπάται) και απρόσφορες συναισθηματικές αποκρίσεις (ο ασθενής π.χ. σκάει στα γέλια όταν ακούσει ότι προσφιλές του πρόσωπο, π.χ. ο πατέρας, πέθανε).  Επίσης παρατηρείται διαταραχή συμπεριφοράς και κοινωνική απόσυρση .Οι διαταραχές στον κινητικό - πραξιακό τομέα συχνά περιλαμβάνουν αδράνεια, εσωστρέφεια, απόσυρση (ο ασθενής στέκεται π.χ. σαν άγαλμα χωρίς έκφραση, μένει για ώρες σε άβολη διευθέτηση των μελών του σώματος, π.χ. το χέρι πάνω από το κεφάλι, χωρίς να δείχνει ότι ενοχλείται – η λεγόμενη κηρώδης ευκαμψία). Η σχιζοφρένεια είναι η πιο συχνή μορφή ψύχωσης και παρουσιάζεται κυρίως στους νέους (60% κάτω από 35 ετών) και ιδιαίτερα στους άνδρες.

β) Παράνοια: Χαρακτηρίζεται από επίμονες ιδεοληψίες και παραληρηματικές ιδέες. Οι ιδέες αυτές περιστρέφονται γύρω από ένα κεντρικό θέμα, π.χ. ιδέες μεγαλείου, καταδίωξης κ.λπ. Στο παραλήρημα μεγαλομανίας οι ιδέες στρέφονται γύρω από κάποια μεσσιανική αποστολή ή από κάποια κοινωνική μεταρρύθμιση (π.χ. πιστεύει ο ασθενής ότι είναι ο Μέγας Ναπολέων ή ο Χριστός). Στο παραλήρημα καταδίωξης οι ιδέες στρέφονται γύρω από κάποιον υποτιθέμενο εχθρό κ.λπ. Ο παρανοϊκός έχει έντονη λογικότητα, ετοιμότητα και αισθαντικότητα, όμως τα γεγονότα γύρω του τα προσλαμβάνει και τα ερμηνεύει επιλεκτικά για να τεκμηριώσει τις παρανοϊκές του ιδεοληψίες.

3)  Διαταραχές της Διάθεσης(Συναισθηματικές Διαταραχές)

 : Μανία - Κατάθλιψη: Συναισθηματικές ψυχώσεις ή διαταραχές της διάθεσης: Μείζων κατάθλιψη και διπολική διαταραχή (μανιοκατάθλιψη). Στην κατάθλιψη κυριαρχούν συναισθήματα μελαγχολίας που φτάνουν μέχρι την απελπισία, ενώ μπορεί να συνυπάρχουν απώλεια ευχαρίστησης ή ενδιαφέροντος για συνηθισμένες ασχολίες, διαταραχές στην όρεξη (απώλεια όρεξης και βάρους ή υπερφαγία και αύξηση βάρους), διαταραχή στον ύπνο (αϋπνία ή υπερυπνία), απώλεια ενέργειας, συναισθήματα αναξιότητας και ενοχής, αδυναμία στη σκέψη και τη συγκέντρωση, σκέψεις γύρω από το θάνατο. Αντίθετα στη μανία το άτομο βρίσκεται σε μια επίμονα ανεβασμένη διάθεση με διάχυση και παρορμητικότητα, διογκωμένη αυτοεκτίμηση, υπερδραστηριότητα, ριψοκίνδυνη συμπεριφορά, διάσπαση προσοχής, συνεχή αλλαγή σκέψεων, συναισθηματική αστάθεια. Στη μανιοκατάθλιψη τα επεισόδια κατάθλιψης εναλλάσσονται με επεισόδια μανίας.

 Πρόκειται για μείζονες διαταραχές του συναισθήματος. Χαρακτηρίζονται από περιοδική εμφάνιση ακραίων συναισθηματικών καταστάσεων καταθλιπτικές –φάση μελαγχολίας– και πλεονάζουσας συναισθηματικής έξαρσης – φάση μανίας. Η μανία και η κατάθλιψη μπορεί να διαδέχονται περιοδικά η μία την άλλη (με μικρό διάστημα ενδιάμεσα ηρεμίας) οπότε έχουμε τη λεγόμενη μανιοκαταθλιπτική (ή διπολική - κυκλική) ψύχωση. Τα κυριότερα συμπτώματα της μανίας είναι: έκφραση ζωηρή (έχει βλέμμα σπινθηροβόλο), θυμική έξαρση (είναι εύθυμος, φλύαρος, δραστήριος), υπερεκτίμηση του εγώ (πιστεύει ότι είναι ωραίος, έξυπνος), ιδεόρροια - λογόρροια (πληθώρα ιδεών), υπερκινητικότητα, αύξηση της ερωτικής επιθυμίας κ.λπ. Στη φάση της μελαγχολίας (αντίποδας της μανίας) τα κυριότερα συμπτώματα είναι: αθυμία και κατήφεια, παραμελημένη εμφάνιση, απώλεια βάρους, συναισθήματα αναξιότητας και ενοχής, τάσεις συλλογικής αυτοκαταστροφής και αυτοκτονίας, αναφροδισία και σεξουαλική ανικανότητα και άλλα.

4)  Διαταραχές προσωπικότητας

·      Τα άτομα με διαταραχή προσωπικότητας είναι τόσο δύσκαμπτα, που δεν μπορούν να προσαρμοστούν στην πραγματικότητα, και αυτό τους καταστρέφει την ικανότητα να λειτουργήσουν. Ο τρόπος αντίληψης, σκέψης και αντίδρασης είναι ριζωμένος και άκαμπτος και κοινωνικά δυσπροσάρμοστος. Οι καταστάσεις αυτές προκαλούν δυσλειτουργία στα τρία βασικά επίπεδα της ζωής: τις διαπροσωπικές σχέσεις, την εργασία και την ψυχαγωγία. Συνεπώς η ζωή του ατόμου επηρεάζεται από όλες αυτές τις δυσκολίες, θολώνει η σκέψη του και αποδίδει τα προβλήματα στο περιβάλλον και όχι στον εαυτό του (π.χ. «Φταίνε πάντα οι άλλοι και ποτέ εγώ»). Συχνά τα άτομα με Διαταραχή της Προσωπικότητας δεν έχουν ή δυσκολεύονται ν’ αποκτήσουν εναισθησία στα δυσπροσαρμοστικά σχήματα της συμπεριφοράς τους, οπότε δύσκολα προσέρχονται για θεραπεία και δύσκολα επίσης θεραπεύονται.Κάποια από τα συμπτώματα αυτών των διαταραχών είναι: μικρά ψυχωσικά επεισόδια, κατάθλιψη, αυτοκτονικές ιδέες, βία και αντικοινωνική συμπεριφορά, κατάχρηση ουσιών κ.λπ.
      Είδη διαταραχών προσωπικότητας 

  Παρανοειδής Διαταραχή της Προσωπικότητας
  Σχιζοειδής Διαταραχή της Προσωπικότητας
  Σχιζότυπη Διαταραχή της Προσωπικότητας
  Αντικοινωνική Διαταραχή της Προσωπικότητας
  Μεταιχμιακή Διαταραχή της Προσωπικότητας
  Δραματική Διαταραχή της Προσωπικότητας
  Ναρκισσιστική Διαταραχή της Προσωπικότητας
  Εξαρτημένη Διαταραχή της Προσωπικότητας
  Αποφευκτική Διαταραχή της Προσωπικότητας
  Ψυχαναγκαστική Καταναγκαστική Διαταραχή της Προσωπικότητας
Ναρκισσισμός - Χαρακτηριστικά Ναρκισσιστικής Διαταραχής Προσωπικότητας 

Πολλές φορές ακούμε τον χαρακτηρισμό «νάρκισσος», σκεφτόμαστε τον χαρακτηρισμό αυτόν, τον αποδίδουμε και ίσως μας τον αποδίδουν και εμάς. Είναι μία λέξη που χρησιμοποιούμε περιγραφικά για πολύ συγκεκριμένα χαρακτηριστικά μιας προσωπικότητας. Ίσως η ίδια η λέξη μας παραπέμπει σε ένα πρόσωπο της αρχαίας ελληνικής μυθολογίας τον «Νάρκισσο» ο οποίος, όταν ανακάλυψε την αντανάκλαση του προσώπου του στα νερά μιας πηγής, γοητεύτηκε τόσο πολύ που δεν μπορούσε να σταματήσει να την κοιτάζει. Η εικόνα του τον απορρόφησε τελείως, την ερωτεύτηκε παράφορα και τελικά πέθανε από μια βαθιά επιθυμία την οποία η αντανάκλαση της εικόνας του δεν θα μπορούσε να του ικανοποιήσει ποτέ. Στη θέση εκείνη, μετά από λίγο καιρό, φύτρωσε και το ομώνυμο λουλούδι, ως σύμβολο της φθοράς και των χθόνιων θεοτήτων.

Πέρα από τον συγκεκριμένο μύθο, ενδέχεται να έχουμε στο μυαλό μας πολιτικούς και διάσημους ανθρώπους, αλλά και ανθρώπους του κοντινού αλλά και μη περιβάλλοντος μας, που κινούνται και συμπεριφέρονται με έναν πολύ συγκεκριμένο και ιδιαίτερο τρόπο. Θα τους χαρακτηρίζαμε εγωκεντρικούς, ατομικιστές, εγωπαθείς, αλαζόνες που αποζητούν διαρκώς τα «φώτα» πάνω τους και θα έκαναν τα πάντα για αυτά. Επιθυμούν να πετυχαίνουν διαρκώς τους στόχους τους με τον οποιοδήποτε τρόπο. Αλλά για να το δούμε λίγο καλύτερα και επαρκέστερα, ξεκινώντας από τη φυσιολογική πλευρά του και προχωρώντας προς τη συγκεκριμένη παθολογία του.

Κατ΄ αρχάς, ο ναρκισσισμός είναι ένα φυσιολογικό και επιθυμητό φαινόμενο, απαραίτητο για τη συγκρότηση και σταθεροποίηση της αίσθησης του εαυτού. Ο υγιής, ευέλικτος και ευπροσάρμοστος ναρκισσισμός βοηθά στην αντιμετώπιση πρόσκαιρων ή μονιμότερων αποτυχιών, στηρίζει τον άνθρωπο στις αντιξοότητες της ζωής και στην αναπόφευκτη φθορά του χρόνου.

Στις μέρες μας, ο ναρκισσισμός περιπλέκεται από τις κυριαρχούσες κοινωνικές αξίες. Θα μπορούσαμε να υποστηρίξουμε πως τα χαρακτηριστικά της σύγχρονης ζωής ενισχύουν τον ναρκισσισμό των ατόμων. Ζούμε σε μία εποχή, που εκμεταλλεύεται τις ανασφάλειες μας και ο υλισμός υπομονεύει. Η προσπάθεια συνεχών επιτευγμάτων, γίνεται ο κανόνας ώστε, οι νέοι άνθρωποι, να θωρακίσουν τη βαλλόμενη αυτοεκτίμηση τους.

Προχωρώντας τώρα στη συγκεκριμένη παθολογία του ναρκισσισμού, θα αναφερθούμε στα διαγνωστικά κριτήρια για τη Ναρκισσιστική Διαταραχή Προσωπικότητας, που συνήθως εμφανίζεται ( όχι «δομείται» ) από την πρώιμη ενήλικη ζωή και παρουσιάζεται σε διάφορα πλαίσια, όπως στην οικογενειακή ζωή και την εργασία.

Τα κριτήρια αυτά περιλαμβάνουν μια μεγαλειώδη αίσθηση προσωπικής αξίας και σπουδαιότητας για τον εαυτό του, παράλληλα με μια υπερευαισθησία στην αξιολόγηση και την κριτική των άλλων . Έχει έντονη ενασχόληση με φαντασιώσεις απεριόριστης επιτυχίας, δύναμης, εξυπνάδας, ομορφιάς ή ιδανικής αγάπης. Επίσης, πιστεύει ότι είναι ξεχωριστό και μοναδικό και πρέπει να συναναστρέφεται μόνο με άλλα μοναδικά άτομα υψηλού κύρους (ή θεσμούς), απαιτώντας παράλληλα υπερβολικό θαυμασμό.

Στερείται ενσυναίσθησης , δεν ταυτίζεται δηλαδή με τα συναισθήματα των άλλων, τους φθονεί ή θεωρεί ότι τον φθονούν. Έχει μία αίσθηση ιδιαίτερων δικαιωμάτων, επιθυμεί ευνοϊκή μεταχείριση ή αυτόματη συμμόρφωση των άλλων με τις προσδοκίες του. Συχνά φθονεί τους άλλους ή πιστεύει ότι το φθονούν, εμφανίζοντας αλαζονική, χειριστική και υπεροπτική συμπεριφορά ή στάση. Το πιο σημαντικό κριτήριο ίσως είναι η εκμετάλλευση των διαπροσωπικών τους σχέσεων, για να πετύχει τους σκοπούς του.

Ο άνθρωπος με ναρκισσιστικά στοιχεία ή τη συγκεκριμένα διαταραχή, έχει την τάση να εξιδανικεύει τον εαυτό του, υποτιμώντας τους άλλους. Βιώνει έντονα μία αίσθηση μεγαλείου, θέτοντας συνεχώς μη ρεαλιστικούς στόχους και θεωρώντας ότι είναι πάντα επιτυχημένος πείθοντας τον εαυτό τους για αυτό, είτε αντιδρά με συναισθήματα κατάπτωσης και ματαιότητας σε περίπτωση αποτυχίας. Αποζητά την αναγνώριση και επιβράβευση και η αυτοεκτίμηση του είναι ιδιαίτερα εύθραυστη . Εάν κάποιος τον αμφισβητήσει ή ασκήσει κριτική τότε μπορεί να νιώσει πολύ έντονο θυμό και οργή, αίσθημα ντροπής και εξευτελισμού. Σπάνια θα παραδεχτεί το λάθος τους και θα απολογηθεί για αυτό και πολύ συχνά μεταβιβάζουν την ευθύνη σε άλλο πρόσωπο. Η μεταμέλεια και η ευγνωμοσύνη είναι στάσεις που τα ναρκισσιστικά άτομα έχουν την τάση να αρνούνται.

Ως ένα βαθμό τα ναρκισσιστικά άτομα, έχουν επίγνωση της ψυχολογικής του ευθραυστότητας. Φοβούνται ότι θα καταρρεύσουν, ότι θα χάσουν την αυτοεκτίμηση τους ή τη συνοχή του εαυτού τους (για παράδειγμα, όταν δέχονται κριτική) και ότι ξαφνικά θα αισθανθούν σαν να μην είναι τίποτα. Αισθάνονται ότι η ταυτότητα τους είναι πολύ εύθραυστη για να μπορέσει να αντέξει τις έντονες δοκιμασίες.

Προσοχή χρειάζεται να δώσουμε στο γεγονός, ότι για να χαρακτηριστεί ένα άνθρωπος ως ναρκισσιστής, θα πρέπει να χαρακτηρίζεται από μακροχρόνια και αυτόματα πρότυπα υποκειμενικότητας και συμπεριφοράς, τα οποία είναι ανεξάρτητα από τις περιστάσεις της ζωής του. Υπάρχει διαφορά στις ναρκισσιστικές αντιδράσεις λόγο συνθηκών και σε προσωπικότητες που βιώνουν κατά αυτό τον τρόπο, τον εαυτό τους, μέσα στη συνέχεια του χρόνου. Προσοχή και διαχωρισμός χρειάζεται να γίνει, επίσης, μεταξύ των διαταραχών των ενηλίκων και των ναρκισσιστικών χαρακτηριστικών των εφήβων, για τους οποίους ο ναρκισσισμός αποτελεί αναπόσπαστο τμήμα της υγιούς τους προσωπικής εξέλιξης. Όσον αφορά την εφηβεία, πρόκειται για αυτοπροσδιορισμό, διαφοροποίηση και χωρισμό του ατόμου από τους γονείς καθώς και εξατομίκευση.

VIII. ΔΙΑΤΑΡΑΧΕΣ ΣΤΗΝ ΠΡΟΣΛΗΨΗ ΤΡΟΦΗΣ

Α. ΕΙΣΑΓΩΓΗ

  Οι διαταραχές στην πρόσληψη τροφής κατά το DSM-IV είναι: η ψυχογενής ανορεξία και η ψυχογενής βουλιμία.

  Το γενικό χαρακτηριστικό αυτών των διαταραχών είναι ότι η τροφή και η αντιμετώπισή της αποκτά κάποια ιδιαίτερη σημασία και νόημα, πέρα από την ανάγκη για επιβίωση που εξυπηρετεί το φαγητό και την ευχαρίστηση που αυτό προσφέρει. Έτσι στις διαταραχές αυτές, η συμπεριφορά του ατόμου σε σχέση με το φαγητό είναι σημαντικά διαφορετική από αυτή του γενικού πληθυσμού. Σημειώνεται ότι για να ισχύει η διάγνωση της διαταραχής στην πρόσληψη τροφής, πρέπει να αποδειχθεί ότι δεν υπάρχει άλλη βιολογική αιτία για τη διαταραχή.

  Οι διαταραχές αυτές είναι συμπτωματικές, δηλαδή, μπορούν να παρουσιασθούν σε διάφορες προσωπικότητες και σε συνδυασμό με άλλες διαταραχές, για παράδειγμα, μπορεί κάποιος να παρουσιάσει οριακή διαταραχή της προσωπικότητας, σε συνδυασμό με ψυχογενή βουλιμία. Συνήθως, οι διαταραχές αυτές παρουσιάζονται για πρώτη φορά κατά τη διάρκεια της εφηβείας ή στα πρώτα χρόνια της ενήλικης ζωής. Αφορούν κυρίως στο θηλυκό πληθυσμό, στον οποίο παρουσιάζονται σε πολύ μεγαλύτερο ποσοστό απ’ ό,τι στον ανδρικό.
Β. ΨΥΧΟΓΕΝΗΣ ΑΝΟΡΕΞΙΑ

  Τα διαγνωστικά κριτήρια της ψυχογενούς ανορεξίας, κατά το DSM-IV είναι:
1. Άρνηση του ατόμου να διατηρήσει το βάρος του, πάνω από το ελάχιστο φυσιολογικό επίπεδο για την ηλικία και το ύψος του, για παράδειγμα απώλεια κιλών που οδηγεί σε βάρος σώματος 15% κάτω από το αναμενόμενο ή αδυναμία να κερδίσει αναμενόμενο βάρος στη διάρκεια της περιόδου ανάπτυξης που οδηγεί σε βάρος σώματος 15% κάτω από το αναμενόμενο.

2. Έντονος φόβος μήπως πάρει βάρος το άτομο και παχύνει, ακόμα κι όταν το βάρος του είναι κάτω από το κανονικό.

3. Διαταραχή στον τρόπο που κανείς βιώνει το βάρος, το μέγεθος ή το σχήμα του σώματός του, για παράδειγμα το άτομο ισχυρίζεται ότι νιώθει παχύ, ακόμη κι όταν είναι κάτισχνο. Πιστεύει ότι μια περιοχή του σώματός του είναι πολύ παχιά, ακόμη κι όταν το βάρος του είναι κάτω από το κανονικό.

4. Σε γυναίκες, απουσία τουλάχιστον τριών διαδοχικών εμμηνορρυσιών, ενώ κανονικά αναμένονταν να συμβούν (πρωτοπαθής ή δευτεροπαθής αμηνόρροια – μια γυναίκα θεωρείται ότι έχει αμηνόρροια εάν οι περίοδοι έρχονται μόνο μετά χορήγηση ορμονών για παράδειγμα οιστρογόνων).

  Συχνά η διαταραχή αυτή ξεκινά με μια δίαιτα, παρόλο που το άτομο έχει κανονικό βάρος ή λίγο περισσότερο. Το άτομο χάνει αρκετό βάρος, αλλά εξακολουθεί να κάνει δίαιτα, έχοντας περάσει και τα χαμηλότερα όρια του βάρους που θεωρείται κανονικό για τις αναλογίες του. Έτσι, γίνεται πολύ αδύνατο, μέχρι και καχεκτικό, αλλά εξακολουθεί να πιστεύει ότι χρειάζεται να αδυνατίσει και εξακολουθεί τη δίαιτα. Το άτομο είναι πάρα πολύ απασχολημένο με το θέμα της τροφής (συνέχεια μετράει θερμίδες και υπολογίζει πόσο έχει φάει). Παρόλο που αισθάνεται συνέχεια πείνα (η ονομασία «ανορεξία» δεν ισχύει στην κυριολεξία), δεν επιτρέπει στον εαυτό του να φάει πολύ, γιατί φοβάται ότι θα παχύνει.

  Αυτός ο τρόμος ότι θα παχύνει είναι το χαρακτηριστικό της διαταραχής, χωρίς το άτομο να μπορεί να εξηγήσει γιατί φοβάται το πάχος τόσο έντονα. Μερικές φορές το άτομο παρουσιάζει συμπτώματα παρανοϊκού τύπου σε σχέση με την τροφή, όπως για παράδειγμα έμμονες σκέψεις ότι οι άλλοι προσπαθούν να το παχύνουν. Βέβαια, αρκετές φορές, ο φόβος αυτός είναι μερικώς ρεαλιστικός, διότι οι άλλοι όντως επιθυμούν να πάρει βάρος. Το άτομο με τη διαταραχή αυτή συχνά εμπλέκεται σε δραστηριότητες που έχουν σχέση με την τροφή (για παράδειγμα μαγειρεύει εξωτικά φαγητά ή γλυκά, τα οποία όμως τα προσφέρει στους άλλους και δεν τα τρώει το ίδιο). Όταν οι άλλοι επιμένουν ότι πρέπει να φάει, αντιδρά με πείσμα και φόβο ή μπορεί να παρουσιάσει και έντονη συναισθηματική αντίδραση, εάν αναγκασθεί επίμονα.

  Συχνά, το άτομο μπορεί να κάνει επιπλέον έντονη γυμναστική, με σκοπό να μην πάρει ούτε γραμμάριο από αυτά που έχει φάει. Η σοβαρότητα της διαταραχής αυτής εξαρτάται από την ποσότητα βάρους που χάνει το άτομο. Μερικά άτομα είναι απλώς πολύ αδύνατα, άλλα, όμως, μπορεί να φτάσουν να μοιάζουν με ανθρώπους που υποφέρουν από ασιτία. Η διαταραχή αυτή μπορεί να γίνει ιδιαίτερα επικίνδυνη, όταν το άτομο φτάσει σε ακραία απώλεια βάρους, οπότε η νοσηλεία είναι απαραίτητη προκειμένου να αποφευχθεί και ο θάνατος ακόμη.

  Συνήθως τα άτομα με αυτή τη διαταραχή δεν επιζητούν από μόνα τους τη θεραπεία αλλά τα άτομα του περιβάλλοντός τους, που ανησυχούν για αυτά, τα αναγκάζουν να πάνε σε κάποιον ειδικό ή στο νοσοκομείο. Σαν ασθενείς δείχνουν μεγάλη αντίσταση και δεν είναι συνεργάσιμοι, ακόμα και στις περιπτώσεις που εμφανώς κινδυνεύουν να πεθάνουν. Αυτή η αντίσταση οφείλεται στο φόβο ότι η θεραπεία θα τους κάνει να παχύνουν. Η κλινική πορεία μπορεί να είναι επεισοδιακή, όπου η διαταραχή παρουσιάζεται και εξαφανίζεται κατά καιρούς στη διάρκεια της ζωής του ατόμου. Μπορεί όμως να είναι και συνεχής, για αρκετά χρόνια, μέχρι και για ολόκληρη τη ζωή.

  Υπάρχουν διάφορες θεωρίες σε σχέση με την αιτία της ψυχογενούς ανορεξίας. Σύμφωνα με την Ψυχοδυναμική άποψη, η διαταραχή αυτή μπορεί να εκφράζει ασυνείδητες σεξουαλικές συγκρούσεις. Συγκεκριμένα, οι συγκρούσεις αυτές μπορεί να είναι σχετικές με την επιθυμία για εγκυμοσύνη – στην πρωτόγονη φαντασίωση των παιδιών η εγκυμοσύνη έχει στοματική καταγωγή. Αυτές οι φαντασιώσεις είναι ασυνείδητες και εκφράζονται αργότερα, μέσω των συμπτωμάτων της διαταραχής. Η επιθυμία για σεξουαλική επαφή και η επακόλουθη εγκυμοσύνη σχετίζεται συμβολικά με την όρεξη για φαγητό και έτσι η άρνηση του φαγητού εκφράζει την απαγόρευση της σεξουαλικοποιημένης τροφής.

  Μια δεύτερη ψυχοδυναμική θεωρία υποστηρίζει ότι η διαταραχή μπορεί να εκφράζει συγκρούσεις σχετικά με την ψυχική ένωση (fusion) του ατόμου με την μητέρα. Το φαγητό συνδέεται συμβολικά με τη μητέρα κι έτσι η όρεξη ή η επιθυμία για φαγητό αντιπροσωπεύει την αντίσταση σ’ αυτή την επιθυμία.

  Η Hilde Bruche (1974) προτείνει μια εναλλακτική ψυχοδυναμική αιτιολογία. Κατά αυτήν το άτομο με αυτή τη διαταραχή υποφέρει από την αίσθηση ότι δεν μπορεί να ελέγξει το περιβάλλον του ή να ασκήσει κάποια επιρροή στους άλλους. Έχει επίσης πρόβλημα με την ταυτότητά του και δεν έχει καλή επαφή με τις σωματικές του αισθήσεις. Η διαταραχή προέρχεται από την έλλειψη σωματικών αισθήσεων και εκφράζει την προσπάθεια του ατόμου να αποκτήσει αυτή ακριβώς την αίσθηση του σώματός του. Η αίσθηση ανημπόριας, όπως και τα προβλήματα που προαναφέρθηκαν, συνδέονται με προβληματικές σχέσεις  με σημαντικά άτομα κατά τα πρώτα χρόνια της ζωής του ατόμου.

  Κατά τη Συμπεριφοριστική θεωρία, η ψυχογενής ανορεξία αφορά μορφές συγκεκριμένης μαθημένης συμπεριφοράς που επικράτησαν εξαιτίας ορισμένων ενισχύσεων του περιβάλλοντος. Η θεωρία προτείνει ότι αν αλλάξουν οι ενδεχόμενες συνεξαρτήσεις, που το άτομο έχει κάνει σε σχέση με το φαγητό, θα τροποποιηθεί και η συμπεριφορά της διαταραχής. 

  Η προσέγγιση της Συστημικής Οικογενειακής Θεωρίας έχει επίσης ασχοληθεί πολύ με τη διαταραχή αυτή. Από τα πιο γνωστά κείμενα είναι το «Οι Ψυχοσωματικές Οικογένειες» του Minuchin (1974). Η θεωρία προτείνει ότι το πρόβλημα αυτό είναι οικογενειακό και όχι ατομικό. Συνεπώς, θεωρείται καλύτερο να αναφερόμαστε σε ανορεκτικές οικογένειες και όχι σε ανορεκτικά άτομα. Διαφόρων ειδών οικογενειακά προβλήματα μπορεί να προκαλέσουν τη δημιουργία της διαταραχής στο παιδί. Συνήθως υπάρχει κάποια έμμεση σύγκρουση ή κάποιο πρόβλημα μεταξύ των γονέων, το οποίο δεν εκφράζεται. Το παιδί, διαισθανόμενο το πρόβλημα ασυνείδητα, «θυσιάζεται» αναπτύσσοντας τα συμπτώματα της διαταραχής και γίνεται έτσι το επίκεντρο της προσοχής των γονέων, ώστε να μην ασχολούνται πλέον με το πρόβλημά τους και να ενώνονται για να βοηθήσουν το παιδί τους. Πολύ συχνά οι γονείς τους είναι αυταρχικοί και ελέγχουν πολύ το παιδί και είναι μια αντίδραση προς τους γονείς, χρησιμοποιώντας τα συμπτώματα ως τρόπο επιβολής.

Γ. ΨΥΧΟΓΕΝΗΣ ΒΟΥΛΙΜΙΑ

  Η ψυχογενής βουλιμία έχει μελετηθεί λιγότερο από την ψυχογενή ανορεξία, αλλά, στη σύγχρονη εποχή, γίνεται αντικείμενο κλινικής και επιστημονικής προσοχής ολοένα και περισσότερο.

  Τα διαγνωστικά κριτήρια της διαταραχής αυτής, κατά το DSM-IV είναι:

1.    Επανειλημμένα επεισόδια υπερφαγίας (ταχεία κατανάλωση μεγάλης ποσότητας τροφής μέσα σε μια συγκεκριμένη χρονική περίοδο).

2. Κατά τη διάρκεια των επεισοδίων υπερφαγίας υπάρχει ένα αίσθημα έλλειψης ελέγχου της συμπεριφοράς πρόσληψης τροφής.

3. Το άτομο τακτικά χρησιμοποιεί είτε προκλητό έμετο, καθαρτικά ή διουρητικά, αυστηρή δίαιτα ή νηστεία, είτε εντατική άσκηση για να αποτρέψει την απόκτηση βάρους.

4. Ένας ελάχιστος μέσος όρος δύο επεισοδίων υπερφαγίας την εβδομάδα για τρεις τουλάχιστον μήνες.

5. Επίμονα υπερβολική ενασχόληση για το σχήμα και το βάρος του σώματος.

  Η βουλιμία δεν σχετίζεται αναγκαστικά με έλλειψη βάρους – το άτομο μπορεί δηλαδή να είναι κανονικού βάρους ή λίγο παραπάνω, αφού δεν αποκλείει εντελώς το φαγητό. Συνήθως όμως η λήψη φαγητού συνδέεται με αίσθηση ντροπής. Οι βουλιμικοί, όταν τρώνε υπερβολικά, προτιμούν να είναι μόνοι τους για να κρύβουν τους τρόπους που αντιδρούν (για παράδειγμα την πρόκληση εμέτου).

  Αυτό μπορεί να περιορίσει την κοινωνική τους ζωή, εφόσον, για παράδειγμα, φοβούνται να βγουν για φαγητό με φίλους, επειδή θα αισθανθούν έντονο άγχος, εάν δεν κάνουν έμετο αμέσως μετά το φαγητό τους. Όπως και στην ψυχογενή ανορεξία, η πορεία της διαταραχής διαφέρει ανάμεσα στα άτομα. Μερικοί εμφανίζουν ψυχογενή ανορεξία μία φορά, ενώ άλλοι περιοδικά σε διάφορες φάσεις της ζωής. Το σύνδρομο αυτό μπορεί να γίνει και επικίνδυνο, εάν το άτομο κάνει συχνά έμετο, διότι ο οισοφάγος μπορεί να γίνει πολύ αδύναμος και να σπάσει, γεγονός που θέτει το άτομο σε κίνδυνο θανάτου. Οι βουλιμικοί σπανίως ζητούν θεραπεία από μόνοι τους, όμως ανάμεσα σε άτομα που αποτείνονται σε ειδικούς για θεραπεία με άλλα αιτήματα, συχνά, συναντώνται και βουλιμικοί.

  Οι θεωρίες σε σχέση με την αιτιολογία της ψυχογενούς βουλιμίας αναφέρουν παρόμοιες αιτίες με εκείνες της ψυχογενούς ανορεξίας. Η ψυχοδυναμική άποψη είναι ότι η διαταραχή εκφράζει ασυνείδητες συγκρούσεις σε σχέση με σεξουαλικές ενορμήσεις και πιο συγκεκριμένα την επιθυμία για εγκυμοσύνη, για ένωση με τη μητέρα και για προσπάθεια απόκτησης μιας αίσθησης ελέγχου του εαυτού.

  Η συμπεριφοριστική άποψη προτείνει, τέλος, ότι η διαταραχή αποτελεί συγκεκριμένες μαθημένες μορφές συμπεριφοράς, που έχουν ενισχυθεί με διάφορους τρόπους από το περιβάλλον.
                          ΕΠΙΚΟΙΝΩΝΙΑ

1. Έννοια και περιεχόμενο της επικοινωνίας

  Βασική και απαραίτητη προϋπόθεση για τη δημιουργία μιας κοινωνικής ομάδας, όπως άλλωστε και για τη συμβίωση των ατόμων μέσα στο κοινωνικό σύνολο, είναι η δυνατότητα επικοινωνίας του ενός με τον άλλον. Με την επικοινωνία το ένα άτομο έχει τη δυνατότητα να επηρεάσει ή και να επηρεαστεί από το άλλο άτομο. Οι κοινωνικές σχέσεις δεν είναι παρά το αποτέλεσμα μιας διαρκούς αλληλεπίδρασης, αποτέλεσμα της επικοινωνίας μεταξύ των μελών της κοινωνίας.

  Η λέξη «επικοινωνία» προέρχεται από τη λέξη κοινός - κοινωνώ, δηλαδή έρχομαι σε επαφή με κάτι, πληροφορούμαι. Έτσι η επικοινωνία είναι η μετάδοση και ανταλλαγή πληροφοριών ανάμεσα σε δύο τουλάχιστον πρόσωπα.

  Στη μετάδοση και την ανταλλαγή πληροφοριών είναι απαραίτητο να υπάρχει ένας πομπός και ένας δέκτης. Δηλαδή ένα άτομο ή οργανισμός (ο πομπός) μεταβιβάζει πληροφορίες (μηνύματα) σε κάποιο άλλο άτομο ή οργανισμό (τον δέκτη) που τα αποκωδικοποιεί. Στη συνέχεια μπορεί ο «δέκτης» να μετατραπεί ο ίδιος σε «πομπό» στέλνοντας πληροφορίες πίσω σε αυτόν που του έστειλε το αρχικό μήνυμα. Η διαδικασία της ανταλλαγής μηνυμάτων γίνεται διαμέσου κάποιου καναλιού: λεκτικού ή μη λεκτικού ή τεχνητού. Όμως κατά την επικοινωνία. Με οποιαδήποτε τεχνητά ή φυσικά σημεία και αν αυτή συμβαίνει, είναι απαραίτητο να λάβουμε υπόψη μας και τις προθέσεις του πομπού, τις προθέσεις του δέκτη, τον τόπο και το χρόνο που λαμβάνει χώρα η επικοινωνία, τις κοινωνικές συνθήκες των συνομιλούντων. Η επικοινωνία δεν βρίσκεται έξω από την κοινωνική πράξη και δράση. Υπόκειται σε νόμους και κανόνες οι οποίοι υπαγορεύονται από το συγκεκριμένο κάθε φορά κοινωνικό σύστημα. Δεν επικοινωνούμε με «ανωτέρους» χειρονομώντας. Και αυτός ο γλωσσικός μας κώδικας υπόκειται στους κοινωνικούς και πολιτιστικούς χωρο-χρονικούς κανόνες. Επίσης σπουδαίο ρόλο στη διαμόρφωση της κάθε πληροφορίας παίζει το συναισθηματικό κλίμα που υπάρχει ανάμεσα στον πομπό και το δέκτη.
2. Γιατί επικοινωνούμε – Ανάγκες και σκοποί της επικοινωνίας

  Η επικοινωνία ικανοποιεί εσωτερικές μας ανάγκες, τη φυσική και κοινωνική μας επιβίωση. Μέσα από την επικοινωνία προσπαθούμε να αισθανθούμε ασφαλείς, να έχουμε αξία για τους άλλους, να σχετιστούμε, να δώσουμε και να πάρουμε πληροφορίες, να εκφραστούμε, να κατανοήσουμε τον κόσμο.

  Σε γενικές γραμμές θα μπορούσαμε να ταξινομήσουμε τους σκοπούς επικοινωνίας του ανθρώπου σε τέσσερις μεγάλες ομάδες: α) προσωπικές ανάγκες, β) κοινωνικοί σκοποί, γ) οικονομική αναγκαιότητα, δ) καλλιτεχνική έκφραση.

Προσωπικές ανάγκες: i. Επιθυμία απόκτησης πληροφορίας προκειμένου να επιτύχει: * τη μάθηση - απόκτηση γνώσεων * την άσκηση ή ενίσχυση της εξουσίας του πάνω στους άλλους * την ενίσχυση της ασφάλειάς του, της προστασίας του από τους άλλους * την ενίσχυση της αυτοπεποίθησής του * την κατανόηση των όσων συμβαίνουν γύρω του * την ανακάλυψη και ενεργοποίηση των δυνατοτήτων του για δράση * τη δυνατότητα να σχετιστεί, να ψυχαγωγηθεί. ii. Επιθυμία μετάδοσης πληροφορίας στον άλλο προκειμένου: * να εκφράσει τις σκέψεις, απόψεις, επιθυμίες, συναισθήματά του * να έχει την υποστήριξη, την έγκριση των άλλων σε σχέση με τη συμπεριφορά του και τις αποφάσεις του * να επιβεβαιώσει το «εγώ» του και την εξουσία του * να παίξει ένα ρόλο, να δείξει ότι αξίζει, να γνωστοποιήσει τις δυνατότητές του.

Κοινωνικοί σκοποί: Κάθε μορφή επικοινωνίας γίνεται στα πλαίσια μιας κοινωνίας. Έτσι μεταδίδονται τα ήθη, τα έθιμα, οι συνήθειες, οι συμπεριφορές. Μεταδίδονται οι κοινωνικοί κανόνες, η κοινωνική συμπεριφορά, δημιουργούνται διαπροσωπικές σχέσεις, διαμορφώνονται νέες κοινωνικές ομάδες με βάση τον κοινό κώδικα επικοινωνίας, και νέοι κώδικες επικοινωνίας με βάση τις κοινωνικές ομάδες από τις οποίες προέρχονται.
3. Μορφές επικοινωνίας

α. Λεκτική επικοινωνία

  Στη λεκτική επικοινωνία υπάρχει το λεκτικό κανάλι που περιλαμβάνει τη γλώσσα, προφορική ή γραπτή. Η επικοινωνία πραγματοποιείται με γλωσσικά σημεία, σύμβολα κωδικοποιημένα (δηλαδή τις λέξεις). Ο πομπός, λοιπόν, με βάση τις ανάγκες, τις προθέσεις, τις γνώσεις και της εμπειρίες του στέλνει μήνυμα στο δέκτη. Η κωδικοποίηση που θα κάνει (οι λέξεις που θα χρησιμοποιήσει) είναι αποτέλεσμα της προσωπικότητάς του, της περίστασης αλλά και της εικόνας που έχει για το συνομιλητή του. Όλα αυτά καταλήγουν σε μια γλωσσική διατύπωση η οποία παρουσιάζει το μήνυμα. Στη συνέχεια με βάση τα δικά του στοιχεία αλλά και την εικόνα που έχει για τον πομπό θα καταλήξει σε μια υποκειμενική ερμηνεία του μηνύματος και ανάλογα θα αντιδράσει σ’ αυτό. Σημειωτέον ότι οι διαφορές ανάμεσα στο γραπτό και τον προφορικό λόγο είναι σημαντικότατες από άποψη επικοινωνίας. Ο προφορικός λόγος στέλνει περισσότερα μηνύματα, επειδή ο συναισθηματικός τόνος της φωνής, ο τονισμός των λέξεων και άλλα μη γλωσσικά φαινόμενα στέλνουν πληροφορίες που ενισχύουν το νόημα των λέξεων, αλλά και μερικές φορές το αναιρούν.

β. Μη λεκτική επικοινωνία
  Κάτω από τον όρο μη-λεκτική ή σωματική επικοινωνία περιλαμβάνονται όλα τα φαινόμενα της επικοινωνίας που δεν είναι λεκτικά. Ας σημειωθεί ότι τα μη λεκτικά φαινόμενα δεν είναι ανεξάρτητα από τα γλωσσικά φαινόμενα. Μάλιστα ενδέχεται να τονίζουν ή να υπογραμμίζουν το γλωσσικό μήνυμα, π.χ. κατά τη διάρκεια της συζήτησης ο ομιλών κοιτάζει στα μάτια τον ακροατή, κάνει χειρονομίες για να τονίσει περισσότερο αυτά που λέει. Κάποιες φορές όμως τα μη γλωσσικά μηνύματα μπορεί να έρχονται σε σύγκρουση με τα γλωσσικά, π.χ. ο σύζυγος που λέει στη γυναίκα του «σ’ αγαπώ» αλλά δεν την κοιτάζει στα μάτια, ο τόνος της φωνής του είναι αδιάφορος κ.λπ. Τα στοιχεία που σηματοδοτούν τη μη λεκτική επικοινωνία: 
· Η οπτική οδός - ο εκφραστικός ρόλος των ματιών (τα μάτια ρυθμίζουν την επαφή ανάμεσα στα άτομα).
· Κινήσεις - εκφράσεις του προσώπου (μορφασμοί). Οι μορφασμοί υποδηλώνουν συναισθήματα, σκέψεις, προθέσεις και ρυθμίζουν την επικοινωνία.
· Χειρονομίες: Τονίζουν την εκφραστική διατύπωση του ομιλητή και συμπληρώνουν τα κενά που δεν μπορούν να εκφραστούν με λόγια. Οι ειδικές χειρονομίες των κωφών αποτελούν ένα κωδικοποιημένο σύστημα επικοινωνίας που αντικαθιστά την ομιλία.
· Στάση - κίνηση σώματος: Οι στάσεις του σώματος διέπονται από κοινωνικούς θεσμούς και δηλώνουν μηνύματα κυρίως για τη συναισθηματική κατάσταση του ατόμου.
4. Διαταραχές στην ανθρώπινη επικοινωνία

  Η έλλειψη αποτελεσματικής επικοινωνίας δημιουργεί ένα χάσμα στις διαπροσωπικές σχέσεις με αποτέλεσμα να δημιουργείται σύγχυση, δυσαρέσκεια, στρες, μοναξιά, αποξένωση. Αυτή την έλλειψη ουσιαστικής επικοινωνίας και κατ’ επέκταση την αίσθηση της μοναξιάς μπορεί να νιώσει κανείς μέσα στην ίδια του την οικογένεια, στο χώρο της δουλειάς του, στις φιλικές και ευρύτερες κοινωνικές του σχέσεις. Εκείνο που πρέπει να έχουμε υπόψη μας είναι ότι η μη αποτελεσματική - ελλιπής επικοινωνία επηρεάζει τόσο την ψυχική όσο και την οργανική μας υγεία. Η επικοινωνία αποτελεί έναν από τους σημαντικούς παράγοντες που συμβάλλουν στην ανάπτυξη της αρρώστιας, στην πορεία της και στην αποκατάσταση της υγείας του αρρώστου.

  Παρ’ όλες τις καλές προθέσεις να είμαστε αποτελεσματικοί στην επικοινωνία με το περιβάλλον μας, συχνά δυσκολευόμαστε, αποτυχαίνουμε και αναρωτιόμαστε το γιατί. Μία από τις βασικότερες αιτίες είναι η παρεμβολή φραγμών επικοινωνίας. Χωρίς να το καταλάβουμε τις περισσότερες φορές χρησιμοποιούμε φραγμούς που πηγάζουν από ασυνείδητες προσωπικές μας ανάγκες που μεταφέρονται στη σχέση, επηρεάζοντάς την αρνητικά. Δεν είναι σπάνιες οι φορές που έχουμε την ανάγκη να είμαστε «σωστοί», να φανούμε «γνώστες», να έχουμε «δίκιο», να βοηθάμε δίνοντας συμβουλές ή εντοπίζοντας τα λάθη του άλλου, κρίνοντας τη συμπεριφορά του κ.λπ.
 Επίσης συχνά χωρίς να το καταλαβαίνουμε κατευθύνουμε τη συζήτηση ώστε να βρούμε ανταπόκριση στις προσωπικές μας ανάγκες και μ’ αυτόν τον τρόπο δεν συγκεντρώνουμε την προσοχή μας ώστε να ακούσουμε και να καταλάβουμε όσα εκφράζει ο συνομιλητής μας. 

  Οι φραγμοί της επικοινωνίας εκφράζουν μία έλλειψη σεβασμού προς το συνομιλητή, τον οποίο συχνά μειώνουμε για να βάλουμε τον εαυτό μας σε μία ανώτερη θέση. Ο άλλος αναγκάζεται να υιοθετήσει μία αμυντική ή επιθετική στάση. Οι σχέσεις αλλοιώνονται` γίνονται σχέσεις εξάρτησης ή αποξένωσης. Οι βασικότεροι φραγμοί που προκαλούν διαταραχές στην επικοινωνία σύμφωνα με τον Gordon είναι οι ακόλουθοι: 

· Προσταγή - καθοδήγηση: η τάση να προστάζουμε, να απαιτούμε και να ορίζουμε τη συμπεριφορά του άλλου (π.χ. σου είπα να φορέσεις αυτή την μπλούζα).

· Απειλή - προειδοποίηση: η τάση να απειλούμε για να ελέγξουμε τον άλλον ή τη συμπεριφορά του (π.χ. να κάνεις αυτό που σου λέω, αλλιώς…).
· Κήρυγμα - ηθικολογία: η τάση να λέμε στον άλλον πώς να συμπεριφέρεται, να σκέφτεται.
· Εκλογίκευση: αγνοώντας το συναίσθημα, εκθέτουμε λογικά επιχειρήματα (π.χ. σύνελθε και δες τη λογική πλευρά της κατάστασης). 
· Κριτική - χαρακτηρισμός: η τάση να αξιολογούμε και να κρίνουμε αρνητικά τον άλλον χρησιμοποιώντας χαρακτηρισμούς ή ταμπέλες που μας εμποδίζουν να τον γνωρίσουμε καλύτερα.
· Υπερβολικός έπαινος - επιβράβευση: τον απομακρύνουμε από την πραγματικότητα.
· Γελοιοποίηση - σαρκασμός: η τάση να γελοιοποιούμε ή να διακωμωδούμε μία κατάσταση για να μειώσουμε τον άλλον.
· Αποφυγή, αγνόηση, διάσπαση της προσοχής, στροφή της συζήτησης στον εαυτό μας.
· Υπερβολικές και ακατάλληλες ερωτήσεις που δίνουν στον άλλον την αίσθηση ότι ανακρίνεται, ελέγχεται.

  Όλα αυτά σχετίζονται με τις αντιλήψεις - πεποιθήσεις και με ορισμένους απόλυτους κανόνες που συνοδεύουν τη σκέψη και τη δράση μας. Αναφερόμαστε σ’ αυτούς τους απόλυτους κανόνες χρησιμοποιώντας λέξεις: «ΠΑΝΤΑ», «ΠΟΤΕ», «ΚΑΘΟΛΟΥ», «ΠΡΕΠΕΙ», δυσκολεύοντας την επικοινωνία μας με τους άλλους.
Άλλες γνωστές μορφές περιορισμένης επικοινωνίας είναι οι εξής:
α) Η παραποιημένη επικοινωνία: Αν και στην περίπτωση αυτή υπάρχει κάποιο είδος επικοινωνίας, αυτή όμως παραμένει περιορισμένη και τα μεταβιβαζόμενα, με το μήνυμα, νοήματα είναι επίσης παραποιημένα. Ο καθένας βλέπει τον άλλον σαν απειλή και νιώθει την ανάγκη να αμυνθεί. Έτσι δημιουργείται, θα λέγαμε, ένα «κλειστό κύκλωμα» άμυνας - επιθετικότητας με αποτέλεσμα να καλλιεργείται ένα κλίμα ανησυχίας, δυσπιστίας κ.λπ.
β) Η ουσιαστικά ανύπαρκτη επικοινωνία: Τα κανάλια επικοινωνίας μεταξύ των δύο μερών παύουν ουσιαστικά να λειτουργούν. Π.χ. ο υπάλληλος που ξέρει ότι ο προϊστάμενός του τον «αγνοεί» σε θέματα της αρμοδιότητάς του ή που ξέρει ότι δεν «ακούγονται» οι σκέψεις και οι προτάσεις του παύει να αισθάνεται φιλικά προς τον προϊστάμενο και, ακόμη, παύει να ταυτίζεται με το αντικείμενο της εργασίας του, με σοβαρές πια επιπτώσεις στην αποδοτικότητά του.
γ) Η επιλεκτική επικοινωνία: Οι άνθρωποι κάνουν από μόνοι τους επιλογή πληροφοριών που θα προσέξουν και θα αποφύγουν να προσέξουν απόψεις που διαφέρουν από τις δικές τους. Άλλοτε, δέχονται τα γεγονότα αλλά επιλέγουν και κρατούν για τον εαυτό τους τα στοιχεία εκείνα που είναι σύμφωνα με την προηγούμενη γνώμη τους και αγνοούν τα υπόλοιπα. 
δ) Η επικοινωνία που διπλοδένει το ένα από τα δύο μέρη και το φέρνει σε αδιέξοδο για την απάντηση που θα πρέπει να δώσει. Ο δέκτης βρίσκεται σε αδιέξοδο, μη γνωρίζοντας πώς πρέπει να αντιδράσει για δικό του όφελος. Το μήνυμα είναι αντιφατικό ή ο τρόπος που αυτό στέλνεται δημιουργεί στο δέκτη μόνο αμφιβολίες ως προς τη λύση που τυχόν θα τον βγάλει από το αδιέξοδο (όποια και να ‘ναι η απάντησή σας χάνετε).
ΘΕΜΑΤΑ ΕΠΑΓΓΕΛΜΑΤΙΚΗΣ  ΔΕΟΝΤΟΛΟΓΙΑΣ 

Όταν αναφερόμαστε στην επαγγελματική δεοντολογία ή επαγγελματική καθηκοντολογία εστιάζουμε στο σύνολο των κανόνων , των αρχών και των πρακτικών που είναι απαραίτητες και ρυθμίζουν την άσκηση του επαγγέλματος ως προς τη νοοτροπία , τη συμπεριφορά και τις επιτρεπόμενες μεθόδους δράσεις. 
 Μερικές από τις γενικές αρχές που θα πρέπει να λάβει υπόψη του ο επαγγελματίας κατά την άσκηση του επαγγέλματός του είναι οι εξής: 

Αποφυγή κάθε αντιεπαγγελματικής συμπεριφοράς. Να φέρεται με ευγένεια , να ανταποκρίνεται στις ανάγκες πληροφόρησης και εξυπηρέτησης των πελατών . Να ανταποκρίνεται με αμεσότητα , άνεση  τόσο λεκτικά όσο και μη λεκτικά. Να διατηρεί τις τυπικές προσφωνήσεις (χαιρετισμό, καλημέρισμα, καλωσόρισμα  αποχαιρετισμό, χρήση πληθυντικού αριθμού), να αποκρίνεται σε ερωτήσεις που του υποβάλλονται , να ενημερώνει κατάλληλα χωρίς να διστάζει να αναφέρει όταν δεν είναι γνώστης κάποιου θέματος. Όσον αφορά στη μη λεκτική επικοινωνία είναι σημαντική η διατήρηση βλεμματικής επαφής κατά τη διάρκεια του διαλόγου, η ήρεμη, θετική και ευχάριστη έκφραση του προσώπου , η αποφυγή αρνητικών μορφασμών  και δυσφορίας. Σημαντική παράμετρος είναι η ακρίβεια στην ώρα όπως επίσης σημαντική είναι και η σωστή ενημέρωση του πελάτη   με τον κατάλληλο εκφραστικό τρόπο για τους κανόνες λειτουργίας του χώρου και σαφή διατύπωση για την τήρηση οδηγιών. Ακόμη και όταν διαπιστώνει οποιαδήποτε παραβίαση ή υπερβολικές απαιτήσεις από την πλευρά του , θα πρέπει να καταβάλει προσπάθεια για αυτοσυγκράτηση και αυτοέλεγχο και να λειτουργήσει σωστά στα πλαίσια της δεοντολογίας έχοντας πάντα στο νου του την ανθρώπινη διάσταση και τις εκφάνσεις της ανθρώπινης συμπεριφοράς. Δηλαδή θα προσπαθεί  να οριοθετεί την κατάσταση με όσο το δυνατό κόσμιο και ευγενή τρόπο. Σημαντικό στοιχείο είναι μη ξεχνά το σεβασμό ως προς τους πελάτες  , το ενδιαφέρον για αυτούς , την αναγνώριση της μοναδικότητας και της διαφορετικότητας του καθενός  ,  της αξιοπρέπειας της προσωπικότητάς τους, τον έλεγχο των ενδεχομένων στερεοτύπων και 
προκαταλήψεών του για κοινωνικά , εθνικά , πολιτισμικά ή άλλα ατομικά ή ομαδικά  χαρακτηριστικά. Οι οποιεσδήποτε στερεοτυπικές αντιλήψεις θα πρέπει να ελέγχονται 
ώστε να μην επηρεάζουν τον επαγγελματία  στις σχέσεις του και στην επαφή του με τον άνθρωπο-πελάτη που εξυπηρετεί και φροντίζει. Τέλος θα πρέπει να προσέχει ώστε να ελέγχει τα συναισθήματά του ως προς το πώς αισθάνεται σε σχέση με τον πελάτη. Συχνά συνειδητά και ασυνείδητα μπορεί να προβαίνει σε σύγκριση με τον πελάτη  και να αισθάνεται, ενδεχομένως  αδικία και μειονεκτικά («ο άλλος διαθέτει χρήματα και απαιτεί να τον υπηρετούν ή έχει υπερβολικές και εξωπραγματικές απαιτήσεις ενώ εγώ κοπιάζω σε δύσκολές συνθήκες  »). Μια τέτοια σκέψη υπάρχει ενδεχόμενο να επηρεάσει την ποιότητα της σχέσης του με τον πελάτη και χωρίς να το θέλει να γίνεται επιθετικός , εριστικός απότομος έως και εξουσιαστικός . Χρειάζεται διατήρηση εσωτερικών ισορροπιών και αυτορρύθμιση της συμπεριφοράς του , αποφυγή  αρνητικών αντιδράσεων  για παροχή όσο των δυνατόν καλύτερη παροχή υπηρεσιών και διατήρηση της ψυχικής και επαγγελματικής συγκρότησής του.
Πέρα από τις γενικές αρχές υπάρχουν και κάποια επιμέρους στοιχεία που αφορούν αμιγώς στην επαγγελματική δεοντολογία και καθηκοντολογία όπως:

· Προστασία και διαφύλαξη της υγείας.
· Βελτίωση της αισθητικής εικόνας του πελάτη/ισσας
· Περιορισμός στα επαγγελματικά του καθήκοντα έχοντας επίγνωση των ορίων δράσης του
· Μη ανάληψη έργου το οποίο  δεν εμπίπτει στις αρμοδιότητές του ή όταν δεν διαθέτει την απαιτούμενη εμπειρία και γνώση να το αναλάβει

· Συνεργασία με άλλους ειδικούς- παραπομπή σε πιο εξειδικευμένα στελέχη 

· Υψηλό αίσθημα ευθύνης , συνέπεια και διακριτικότητα κατά την εκτέλεση του έργου του

· Ανάπτυξη εμπιστοσύνης  αλλά διατήρηση της επαγγελματικής σχέσης μεταξύ πελάτη και Αισθητικού.
· Σωστή ακρόαση του αιτήματος και της γνώμης του πελάτη 

· Αναλυτική ενημέρωση για την πρόταση από τον Τεχνικό Αισθητικής Τέχνης/Μακιγιάζ ως προς τον τρόπο παρέμβασης , τα βήματα , το χρόνο υλοποίησης , τα υλικά χρήσης.

· Μελέτη και εξέταση των φυσικών ατομικών στοιχείων και των ατομικών διαφορών και ιδιαιτεροτήτων του κάθε πελάτη (ηλικία , φύλο, ποιότητα δέρματος, σχήμα , χαρακτηριστικά προσώπου κλπ.) πριν το σχεδιασμό της οποιασδήποτε παρέμβασης.

· Σημαντική είναι η φυσική κατάσταση και η ψυχολογική διάθεση του πελάτη κατά το διάστημα της οποιασδήποτε παρέμβασης.

· Η εξωτερική εικόνα και η εμφάνιση του επαγγελματία αισθητικής τέχνης/Μακιγιάζ επηρεάζει την ψυχολογία και τη διάθεση γενικότερα του πελάτη/ισσας
· Προσδιορισμός εξ αρχής του ποσού αμοιβής για τις παρεχόμενες υπηρεσίες 

·  Λήψη όλων των απαραίτητων προφυλάξεων και Χρήση ενδεδειγμένων προϊόντων και υλικών που τηρούν τις προδιαγραφές προς αποφυγή παρενεργειών και άλλων αρνητικών συνεπειών .

· Ο χρόνος της παραμονής θα πρέπει να είναι συγκεκριμένος όπως και ο αριθμός επισκέψεων θα πρέπει να είναι σε αναλογία με τις πραγματικές ανάγκες του πελάτη.
· Διατήρηση στοιχείων απορρήτου και αποφυγή παροχής πληροφοριών και στοιχείων που αφορούν πελάτη.

· Αποφυγή αρνητικών σχολίων και κριτικής για το προηγούμενο έργο άλλου συναδέλφου.

· Σε περίπτωση άρνησης ή διακοπής συνεργασίας εκ μέρους του Τεχνικού αισθητικού/μακιγιάζ θα πρέπει να υπάρχει  από τον ίδιο σαφής αιτιολόγηση.
· Δεν επιτρέπεται η προσέλκυση πελατείας με αθέμιτα ανταγωνιστικά μέσα και αναξιοπρεπείς τρόπους.

· Συνεχής ενημέρωση και επικαιροποίηση των γνώσεων του πάνω σε νέες μεθόδους, τεχνικές, πρακτικές ώστε να αναβαθμίζει συνεχώς την ποιότητα του έργου του. 
1. Ποιές πρέπει να είναι οι επαγγελματικές σχέσεις μεταξύ υπαλλήλων και εργοδότη
 Προκειμένου να υπάρχει ένα ικανοποιητικό επίπεδο ανθρώπινων και επαγγελματικών σχέσεων θα πρέπει: ο κάθε εργαζόμενος να συναισθάνεται τους άλλους συναδέλφους , να επικοινωνεί αποτελεσματικά μαζί τους , να παρέχει τη δυνατότητα στον εαυτό του και τους άλλους για την ανάπτυξη αγαστών σχέσεων , να επιδεικνύει υπευθυνότητα σε ικανοποιητικό βαθμό , να αντιμετωπίζει επιτυχώς τα προβλήματα στον εργασιακό χώρο , να επιδεικνύει ηθική και επαγγελματική συμπεριφορά. Είναι σημαντικό το ο κάθε εργαζόμενος στο χώρο του μουσείου να επιδεικνύει συνεργατική διάθεση , σεβασμό στο συνάδελφο , έμπρακτο ενδιαφέρον για συνύπαρξη , αλληλεγγύη , αλληλοϋποστήριξη. Δεν πρέπει να ξεχνά ο καθένας ότι αποτελεί μέλος μιας ομάδας (επαγγελματικής) που σημαίνει ότι υπάρχει η αίσθηση του «ανήκειν» , ενότητα, σύμπνοια , συνοχή και λειτουργικότητα. Οι κοινοί στόχοι επιβάλλουν συνεργασία και όσο το δυνατόν ομοιογενή συμπεριφορά για την εκπλήρωση αυτών των στόχων . Η καλή εικόνα και οι άριστες εντυπώσεις για τη λειτουργία του Κέντρου αφορούν όλους τους εργαζόμενους και για αυτό το αποτέλεσμα συνεισφέρουν όλοι. Οπότε είναι σημαντικό να υπάρχει ισότιμη εργασιακή συμπεριφορά και προσφορά και όχι τάση για επιβάρυνση του συναδέλφου, έλλειψη ενδιαφέροντος , απάθεια , στάση που δείχνει περισσότερο «αγγαρεία» και όχι εργασία. Οι ομαλές συναδελφικές σχέσεις δημιουργούν καλύτερο εργασιακό κλίμα , μετριάζεται ο εργασιακός κόπος, ο χρόνος κυλάει γρηγορότερα και πιο ευχάριστα , ενώ υπάρχουν μεγαλύτερες δυνατότητες επίλυσης τυχόν εργασιακών προβλημάτων και αντιξοοτήτων. Οι σχέσεις μεταξύ συναδέλφων μπορεί να ποικίλουν ως προς την ποιότητα από φιλικές , ομαλές τυπικές, τυπικές ουδέτερες , έως τυπικές ανταγωνιστικές ή και συγκρουσιακές.

Σημαντικό ρόλο στις σχέσεις μεταξύ των εργαζομένων διαδραματίζει η σχέση με τον Προϊστάμενο –Διευθυντή -Εργοδότη. Ανεξάρτητα με το μοντέλο ηγεσίας απαιτείται ο σχετικός σεβασμός και η ανάλογη πειθαρχεία στην Προϊσταμένη Αρχή. Ο υπεύθυνος είναι σημαντικό να σέβεται και να αναγνωρίζει την προσφορά των υφισταμένων, να κρατά ίσες αποστάσεις , να αποφεύγει συμπεριφορές διακρίσεων , να ενισχύει την έκφραση προβληματισμών και να συνεργάζεται για την επίλυση και αντιμετώπιση συγκρούσεων. Επίσης θα πρέπει εκ των προτέρων να έχουν αποσαφηνιστεί και να είναι ξεκάθαρα το εργασιακό καθεστώς , η σύμβαση εργασίας , το ύψος των αμοιβών, το ωράριο, η κάλυψη ασφαλιστικών εισφορών , η διάρκεια της σύμβασης έργου.
Aγαπητές σπουδάστριες σας στέλνω τις σημειώσει και κάποιες ερωτήσεις από τις οποίες θα μπουν τα τέσσερα θέματα  από τα οποία θα απαντήσετε στα τρία. Σας ευχαριστώ για τη συνεργασία και σας εύχομαι καλή σταδιοδρομία και τύχη σε ότι και αν προσπαθήσετε στη ζωή σας. 

1. Ψυχοπαθολογία:

α) Διαφορές Νεύρωσης και Ψύχωσης.

β) Αναφέρατε μερικές νευρώσεις και Ψυχώσεις

 2.  Διαταραχές προσωπικότητας:

    α) Δώστε τα βασικά κοινά χαρακτηριστικά των διαταραχών προσωπικότητας.
    β) Αναφέρατε τρεις διαταραχές προσωπικότητας και αναπτύξτε σύντομα τη ναρκισσιστική διαταραχή προσωπικότητας.

      3. Αυτοαντίληψη.

          α) Δώστε την έννοια της αυτοαντίληψης και πώς διαφοροποιείται από την αυτοεκτίμηση.

          β) Πώς η αυτοαντίληψη επηρεάζει την εικόνα σώματος και προσώπου.

     4. Διαταραχές διατροφής : Ποιές βασικές διαταραχές διατροφής γνωρίζετε, δώστε τα κύρια  συμπτώματα για καθεμιά από αυτές.

     5) Επικοινωνία:

         α) Μορφές επικοινωνίας.

         β) Πως διαμορφώνεται μια σωστή επικοινωνία μεταξύ αισθητικού και πελάτη σύμφωνα με  τη δεοντολογία.

6) Δεοντολογία Επαγγέλματος: Δώστε κάποιες  επιμέρους αρχές και στοιχεία που αφορούν θέματα δεοντολογίας του επαγγέλματος του Τεχνικού Αισθητικής τέχνης και Μακιγιάζ.

7) Επαγγελματική σχέση μεταξύ υπαλλήλων και εργοδότη –προϊσταμένου σε έναν οργανωμένο επαγγελματικό χώρο. 
